stanford-oval/wikipedia huggingface dataset:
בננה קיו

| --- | --- |

 
 מאכלים
 סוג:  מאכל בננה 
 מרכיבים עיקריים:  Saba banana 
 
בננה קיו או מקלות בננה (בפיליפינית: Bananaque) היא מאכל חטיפים או אוכל רחוב פופולרי בפיליפינים. זהו הלחם בסיסים של בננה וברביקיו, אשר באנגלית פיליפינית מתייחס לבשר שמבושל בסגנון דומה לסאטאי.
בננה קיו בדוכן רחוב
תיאור

בננה קיו עשויה מבננות מטוגנות בשמן עמוק מצופות בסוכר חום מקורמל. הבננות שמשמשות למתכון זה, הן בננות מזן סבה (אנ'), המשמשות בעיקר לבישול בפיליפינים (אף על פי שאפשר לאכול אותן גם ללא בישול). בדרך כלל משפדים את הבננה על מקל במבוק, ומוכרים אותה ברחובות. מקל השיפוד מיועד רק לנוחות ההגשה והאכילה, אבל המנה לא מטוגנת על השיפוד (בניגוד לג'ינאנגאנג - Ginanggang).
ראו גם

קמוטה קיו
ג'ינאנגאנג
טורון (אוכל)
הערות שוליים

↑  Overseas Pinoy Cooking.Net website accessed on November 6, 2010
↑  Groen, Marco de (24 בינואר 2014). "Banana Cue: The All-time Best Selling Street Food in the Philippines - The Daily Roar" (באנגלית). The Daily Roar. נבדק ב-17 בנובמבר 2023. {{cite news}}:  (עזרה)
↑  Filipino Food Recipes.com website accessed on January 13, 2015
בראש השנה

| --- | --- |
 סינגל בביצוע נעמי שמר
 יצא לאור:  1971 
 שפה:  עברית 
 כתיבה:  נעמי שמר 
 לחן:  נעמי שמר 
 
"בראש השנה" הוא שיר לראש השנה שכתבה והלחינה נעמי שמר ב-1971 לכבוד ראש השנה תשל"ב. זהו אחד משירי החג המוכרים ביותר.
חיבור השיר

בחודש ספטמבר 1971, לקראת ראש השנה תשל"ב, מערכת תוכנית הרדיו "דו רה מי ועוד" של קול ישראל הזמינה יוצרים לחבר שירים לכבוד החג. שמר נענתה להזמנה וחיברה את השיר, ואף ביצעה אותו בעצמה.
תוכן

התמונות בשיר כוללות הופעת עננים ופריחת החצב, המסמלים שניהם את הסתיו, המתחיל בסביבות ראש השנה העברי. הוא מספר כי "ליבנו ענה בתפילה נושנה", מה שעשוי לרמז לתפילות ראש השנה. ובסוף כל זוג בתים מבין ששת בתי השיר מופיע האיחול החוזר (עם וריאציות) "שיפה ושונה תהא השנה" שמתחילה כעת.
הערות שוליים

↑  שירים לראש השנה באתר הספרייה הלאומית.
↑  ראו  השיר בביצוע נעמי שמר ובעיבוד גיל אלדמע, באולפני קול ישראל בבית המורה בתל אביב, באוסף סרטוני קול ישראל, הספרייה הלאומית.
| ראש השנה |
| --- | --- | --- |
| מצוות החג | תקיעת שופר | שופר |
| מנהגים | מנהגי ערב ראש השנה • התרת נדרים • סדר ליל ראש השנה • שנהיה לראש ולא לזנב • תשליך | שופר |
| תפילות ופיוטים | תפילות ראש השנה • אחות קטנה • עת שערי רצון להפתח • מלכויות זכרונות ושופרות • ונתנה תוקף • וכל מאמינים • למנצח לבני קרח מזמור • פיוטים נוספים | שופר |
| מראש השנה עד ליום הכיפורים | עשרת ימי תשובה • ימים נוראים • תפילת אבינו מלכנו • סליחות • בין כסה לעשור | שופר |
| שונות | מסכת ראש השנה • לא אד"ו ראש • ימים נוראים (עגנון) • בראש השנה | שופר |
חגי ישראל ומועדיו
בנואה קונפרואה

בנואה קונפרואה (בצרפתית: Benoît Cosnefroy; נולד ב-17 באוקטובר 1995) הוא רוכב אופני כביש צרפתי בקבוצת דקטלון AG2R La Mondiale.
קריירה

ב-2017 ניצח קונפרואה את אליפות העולם באופני כביש – גברים עד גיל 23, לאחר שהקדים את לנארד קמנה (כסף) בספרינט הסיום ואת מייקל קארבל (ארד). לפני כן ניצח קונפרואה את גרנד פרי ד'איסברג שבצרפת, במדי AG2R La Mondiale לאחר שרכב כסטאז'ר עבורה.
קריירה > AG2R La Mondiale‏ (2018–הווה)

ב-2018 הצטרף רשמית לקבוצת AG2R La Mondiale בחוזה קבוע. באותה עונה הישגיו הבכירים היו מקום תשיעי בקלאסיקת ברטאן, 1:18 דקות אחרי אוליבר נאסן המנצח, ומקום שלישי בפריז–טור, 25 שניות אחרי סורן קראו אנדרסן, כשהוא מפסיד לניקי טרפסטרה בספרינט על המקום השני.
ב-2019 ניצח בשני מרוצים חד יומיים בצרפת, "פריז—קממבר" ו"גרנד פרי פלימלק—מוריבהאן". בין לבין הספיק לסיים במקום ה-12 בלה פלש ואלון, 12 שניות אחרי ז'וליאן אלאפיליפ המנצח. לאחר מכן התחרה לראשונה בגרנד טור כשנבחר לטור דה פראנס, קונפרואה סיים את המרוץ במקום ה-113 הכללי, כשהתוצאה הטובה ביותר שלו בקטע הייתה מקום 60 בקטע ה-18. גם לאחר תום הטור המשיך להתחרות בצרפת, כשניצח את המרוץ החד יומי "La Poly Normande" ואת הטור דו לימוסיין, לאחר שהקדים את ליליאן קאלמז'אן ב-15 שניות ואת גיום מרטן ב-17 שניות, קונפרואה גם ניצח את הקטע השלישי במרוץ. לאחר מכן שיפר את עמדותיו משנה שעברה כשסיים שביעי בקלאסיקת ברטאן, 20 שניות מספ ואנמרקה המנצח. בסוף העונה סיים רביעי בטור דה ונדי, לאחר שהקדימו אותו מארק סארו המנצח, כריסטוף לאפורט ובריאן קוקאר.
את עונת 2020 פתח קונפרואה עם ניצחון בגרנד פרי מארסיי, לאחר מכן הוא גם ניצח באטואל דה בסאז', לאחר שבקטע הראשון סיים שנייה אחרי אלכסיי ברוניל המנצח, בקטע הרביעי עבר להוביל את המרוץ לאחר שסיים במקום החמישי, 29 שניות מבן או'קונור, בעוד ברוניל סיים במקום ה-13 ובפעם של 56 שניות מאו'קונור, בקטע נגד השעון האחרון במרוץ שמר על ההובלה שלו, וניצח את המרוץ כשהוא מקדים ב-12 שניות את אלברטו בטיול וב-13 שניות את ברוניל. לאחר מכן סיים חמישי בקלאסיקת רויאל ברנאר דרומה. קונפרואה חזר מפגרת הקורונה לניצחון בקטע הרביעי והאחרון ברוט ד'אוקסיטני, מקדים ב-2 שניות את באוקה מולמה ואת טיבו פינו. בהמשך העונה נבחר בפעם השנייה לטור דה פראנס ועבר להוביל בקטע השני את קטגוריית ההרים בטור דה פראנס כשהוא בשוויון נקודות עם אנתוני פרז, במהלך הקטע ה-3 ניהלו פרז וקונפרואה קרב על הקטגוריה ופרז גבר על קונפרואה בשני המאוצים על הנקודות, אך התרסק מאוחר יותר בקטע ונאלץ לפרוש, מה שהשאיר את קונפרואה כמוביל הקטגוריה. הוא נשאר בהובלת הקטגוריה ולבש את החולצה המטופסת עד קטע 17, שם איבד אותה לטאדיי פוגאצ'אר. קונפרואה סיים את הטור במקום ה-116 וה-6 בקטגוריית ההרים עם 36 נקודות, התוצאה הטובה ביותר שלו בקטע הייתה מקום 24 בקטע ה-17. לאחר מכן התחרה בארבעה מרוצים לסיום העונה בבלגיה ובצרפת, הראשון מביניהם היה הלה פלש ואלון, בו סיים שני אחרי מארק הירשי המנצח ולפני מייקל וודס במקום השלישי. לאחר מכן התחרה במונומנט לייז'–בסטון–לייז' וסיים 18, המרוץ הבא היה חץ ברבנט, במהלך המרוץ התקיף עם ז'וליאן אלאפיליפ ומת'יו ואן דר פול, השלושה שרדו עד לסיום אך קונפרואה נכנע לאלאפיליפ המנצח ו-ואן דר פול בספרינט הסיום וסיים שלישי. הוא סיים את העונה בפריז—טור וסיים שני, לאחר שהפסיד לקספר פדרסן המנצח. בסוף העונה האריך את חוזהו בקבוצה עד תום עונת 2023.
הערות שוליים

↑  Cosnefroy signs up for three more years at AG2R La Mondiale, cyclingnews.com
קונפרואה לובש את החולצה המנוקדת של מוביל של קטגוריית ההרים, טור דה פראנס 2020, קטע 15
בית הקברות הצבאי טיין קוט

בית הקברות הצבאי טיין קוט (באנגלית: Tyne Cot War Cemetery) הוא בית קברות צבאי, הממוקם בקרבת העיר איפר שבפלנדריה, במערב בלגיה. נקברו בו חיילי צבאות האימפריה הבריטית שנהרגו בקרבות איפר במלחמת העולם הראשונה. זהו הגדול בבתי הקברות הצבאיים של האימפריה הבריטית משתי מלחמות העולם. כיום קבורים בו 11,956 חללים.
בשטח בית הקברות ניצבת גם אנדרטה, המנציחה את זכרם של 34,935 חיילי צבאות האימפריה הבריטית, שנהרגו בקרבת איפר במלחמת העולם הראשונה ומקום קבורתם לא נודע.
ב-2023 הוכרז אתר מורשת עולמית של אונסק"ו בשם אתרי קבורה וזיכרון של מלחמת העולם הראשונה (החזית המערבית), הכולל בין היתר את בית הקברות ואת האנדרטה של טיין קוט.
רקע

חבל הארץ שליד איפר שבפלנדריה היה לזירת קרבות בין גרמניה לבין מעצמות ההסכמה כבר מראשית מלחמת העולם הראשונה. הכינוי שניתן לו היה מבלט איפר (Ypres Salient), שהשתרעה מצפון, ממזרח ומדרום לעיר. הקרב הראשון על איפר ניטש בספטמבר ואוקטובר 1914, כאשר תפס הצבא הבריטי את העיר במסגרת המירוץ אל הים. באפריל 1915 נפתח הקרב השני על איפר בהתקפת גז גרמנית על קווי מדינות ההסכמה מצפון לעיר. התקפה גרמנית זו אילצה אותן לקצר את קוויהן מסביב לה. מיוני ועד נובמבר 1917 ניטש הקרב השלישי על איפר, שבו ניסו צבאות האימפריה הבריטית לדחוק את הגרמנים צפונה ומזרחה, גם בניסיון לסייע לצבא הצרפתי דרומה משם. התקפה זו זכתה בתחילה להצלחה אך הפכה לאחר מכן לקרב התשה כנגד התנגדות גרמנית חזקה ומזג אוויר שהחמיר והלך. לבסוף, במרץ 1918 פתחו הגרמנים במתקפה בחזית זו וזכו להצלחה מסוימת, אך עד הסתיו נעצרו ונהדפו על ידי כוחות מדינות ההסכמה.
בקרבות סביב איפר נהרגו מאות אלפים מחיילי צבאות האימפריה הבריטית. מקום קבורתם של עשרות אלפים מהם לא נודע.
תולדות האתר

בית הקברות והאנדרטה ניצבים בין הכפרים פאסנדלה (Passendale) וזונבקה (Zonnebeke), כ-9 קילומטרים מצפון-מזרח לעיר איפר. במקום זה עמד אסם, אשר יחידת רובאי נורת'מברלנד נתנה לו את השם טיין קוט או טיין קוטג' (Tyne Cottage). סביבו נבנו שישה בונקרים גרמניים, אשר נכבשו על ידי הדיוויזיה האוסטרלית ה-3 ב-4 באוקטובר 1917, בעת ההתקדמות אל פאסנדלה במהלך קרב איפר השלישי. באחד הבונקרים התמקמה אז תחנה רפואית של צבאות ההסכמה. לידה הוקם בית קברות של שדה שבו נקברו מאוקטובר 1917 ועד למרץ 1918 ‏343 חללים – בריטים וקנדים. באפריל 1918 כבשו הגרמנים את השטח שסביב בית הקברות והוא שב ונכבש מידיהם רק בספטמבר אותה שנה על ידי הצבא הבלגי. המקום בו ניצב אתר בית הקברות מהווה את גבול ההתקדמות לצפון שהשיגו צבאות מעצמות ההסכמה בגזרה זו של חזית המלחמה.
לאחר שביתת הנשק במלחמה הורחב בית הקברות הקטן שהוקם במקום עד לגודלו הנוכחי, לאחר שהובאו אליו חללים מבתי קברות אחרים במבלט איפר, שחלקם פורקו.
מבנה האתר

מתחם בית הקברות הוא שטח מלבני ברובו, אשר אנדרטת טיין קוט, שצורתה כקשת, מהווה את גבולו הצפון-מזרחי. שטחם הכולל של שטח הקבורה והאנדרטה הוא כ-46 דונם. קרוב לטבורו של המתחם, על גבי הבונקר הגרמני ששימש כתחנה רפואית, ניצב כיום צלב ההקרבה – מרכיב אחיד בבתי הקברות הצבאיים של האימפריה הבריטית. הצלב הוצב על הבונקר לפי הצעתו של המלך ג'ורג' החמישי, כשביקר באתר בשנת 1922. בשטח בית הקברות ניצבים עוד שלושה בונקרים גרמניים.
ממזרח לצלב ההקרבה ניצבת אבן הזיכרון, אף היא מרכיב אחיד של בתי הקברות הצבאיים הבריטיים. על גביה חרות פסוק מספר בן סירא - Their Name Liveth for Evermore ("שמם יחיה לדור ודור"). בשטח שביניהם פזורות קבוצות הקברים הראשונים שהוקמו באתר. בניגוד למרבית הקברים באתר, קבוצות אלו ניצבות בשורות בלתי סדירות, כעדות לתנאים שבהם נקברו אותם חללים. בסך הכל הוקמו בבית הקברות 67 חלקות קבורה. שמונה מהן משתרעות בחצי גורן למרגלות קיר האנדרטה.
החללים בבית הקברות

בבית הקברות נקברו 11,956 חיילים של צבאות האימפריה הבריטית. 8,369 מן הקברים הם קברי אלמונים. חיילים אלו הגיעו מבריטניה, קנדה, ניופאונדלנד, אוסטרליה, ניו זילנד, דרום אפריקה ואיי הודו המערבית.
בתוך בית הקברות מוצבות אנדרטאות ל-80 חיילים, שמקום קבורתם אינו ידוע, אך ידוע או סביר שהם קבורים בבית קברות זה. נמצאת בו גם אנדרטה ל-20 חיילים שקבריהם במקום הושמדו על ידי אש ארטילרית.
בבית הקברות נקברו שלושה חיילים שעוטרו בעיטור צלב ויקטוריה – העיטור הגבוה ביותר של האימפריה הבריטית. היו אלו שני חיילים אוסטרלים וחייל קנדי.
בבית הקברות נקברו גם חייל צרפתי אחד ושלושה חיילים גרמנים.
לפרסום רב זכה הכיתוב האישי על מצבתו של סגן ארתור קונווי יאנג (Arthue Conway Young), שנהרג באוגוסט 1917 ונקבר בטיין קוט:
אנדרטת טיין קוט

האנדרטה היא קיר אבן גיר קשתי באורך של למעלה מ-150 מטרים ובגובה של 4.25 מטר. עליו נחרתו שמות 34,935 חללים מצבאות בריטניה וניו זילנד, שנהרגו במבלט איפר ומקום קבורתם לא נודע. 33,783 מהם היו בריטים והיתר ניו זילנדים. שמות הנעדרים הניו זילנדים נחרתו על גבי חלקה המרכזי של האנדרטה. שני פתחים בקיר מובילים אל שתי חצרות עגולות שהוקמו מאחוריו, אשר גם על קירותיהן חרותים שמות נעדרים (היה זה אמצעי להגדיל את שטח קיר האנדרטה מבלי להאריך אותה). בשני קצות קיר האנדרטה הוקמו ביתנים בעלי פתחים קשתיים וכיפה מעוגלת, שעל גביה מוצבת דמות מפוסלת.
שמות מרבית נעדרי צבאות האימפריה הבריטית במבלט איפר הונצחו על גבי אנדרטת שער מנן שבעיר איפר. כיוון שבעת תכנון השער התברר כי לא ניתן יהיה להנציח עליו את שמות כל הנעדרים, הוחלט להקים כהשלמה את האנדרטה שבטיין קוט. על גביה נרשמו שמות הנעדרים שנהרגו בסביבות איפר מה-16 באוגוסט 1917 ואילך (תאריך זה נבחר באופן שרירותי).
לאורך קיר האנדרטה בראשו נחרתה הכתובת הבאה:
האנדרטה נחנכה ב-20 ביוני 1927.
אדריכל בית הקברות והאנדרטה היה סר הרברט בייקר (Herbert Baker). פרטי הפיסול באנדרטה הם יצירתם של ג'וזף ארמיטאג' (Joseph Armitage) ופרדיננד ויקטור בלאנדסטון (Frank Victor Blundstone).
האתר הוקם במתכונתו הנוכחית ומתוחזק על ידי ועדת חבר העמים לקברי מלחמה.
סרטון וידאו בן שתי דקות על האתר
צלב ההקרבה בבית הקברות
הביתן בקצה הימני של האנדרטה
מראה אווירי של האתר ; בין שתי קבוצות העצים ניצבים שרידי בונקרים גרמניים
ראו גם

אנדרטאות האימפריה הבריטית לנעדרים בבלגיה ובצפון צרפת
בית הקברות הצבאי דוזינגהם
בית הקברות והאנדרטה האמריקניים בשדה פלנדריה
הערות שוליים

↑  תקציר מנהלים של מסמך המועמדות לאתר המורשת מ-2018, עמ' 1–12 (זמין להורדה באתר אונסק"ו (באנגלית))
↑  בן סירא, מד, יג.
| --- | --- |
בקרת זהויות :  LCCN: nb2007025783  VIAF: 145677557   WorldCat (עם VIAF): 145677557 
אנדרטת טיין קוט (הכותל במרכז התמונה); בקדמת התמונה נראית החלקה הראשונה שהוקמה בבית הקברות; מימין נראית אבן הזיכרון
בנואה מנדלברוט

| --- | --- |

 לידה:  20 בנובמבר 1924 ורשה, פולין 
 פטירה:  14 באוקטובר 2010 (בגיל 85) קיימברידג', ארצות הברית 
 ענף מדעי:  מתמטיקה
 מקום מגורים:  פולין, צרפת, ארצות הברית
 מקום קבורה:  בית הקברות גרוב סטריט 
 מקום לימודים:  lycée du Parc (1944)  אקול פוליטקניק (1947)  המכון הטכנולוגי של קליפורניה (1949)  סורבון (1952) 
 מנחה לדוקטורט:  ג'ורג' דרמויס, פול לוי 
 מוסדות:  IBM (1958–1987)  אוניברסיטת ליל (1952–1953)  המרכז הלאומי למחקר מדעי (1954–1958)  המכון למחקר מתקדם (1953–1954)  אוניברסיטת ייל (1987)  Pacific Northwest National Laboratory (2005) 
 תלמידי דוקטורט:  Murad Taqqu, Charles Meneveau, Daniel Zajdenweber, Yuval Geffen (Feigenblat), קן מוסגרייב, Laurent-Emmanuel Calvet 
 פרסים והוקרה:  קצין בלגיון הכבוד (1989)  עמית החברה האקונומטרית (1967)  פרס הומבולדט (1987)  מדליית נבאדה (1991)  עמית האיגוד האמריקני לסטטיסטיקה (1972)  מדליית לואיס פריי ריצ'רדסון (2000)  עמית האיגוד הגאופיזי האמריקאי (1986)  עמית המכון לסטטיסטיקה מתמטית (1968)  עמית אלכסנדר פון הומבולדט (1987)  סטרלינג פרופסור (1999)  פרס יפן (2003)  פרס וולף לפיזיקה (1993)  פרס ויליאם פרוקטר להישג מדעי (2002)  עמית IBM (1958)  פרס הארווי (1989)  מדליית פרנקלין (1986)  מדלית ג'ון סקוט (1999)  מדליית ברנרד על שירות ראוי לשבח למדע (1985)  עמית החברה הפיזיקלית האמריקאית 
 בן או בת זוג:  Aliette Kagan (1955–14 באוקטובר 2010) 
 הערות:  יהודי
 אתר רשמי
 תרומות עיקריות
 הוגה רעיון הפרקטלים
 
פוטומוזייק בדמותו של מנדלברוט
בֶּנוּאָה מַנְדֶלְבְּרוֹט (בצרפתית: Benoît Mandelbrot;‏ 20 בנובמבר 1924 – 14 באוקטובר 2010) היה מתמטיקאי יהודי צרפתי-אמריקאי יליד פולין, הוגה רעיון הפרקטלים. כיהן כפרופסור למתמטיקה באוניברסיטת ייל וכחוקר במרכז המחקר של חברת IBM.
קורות חיים

מנדלברוט נולד בוורשה בירת פולין למשפחה משכילה. אמו הייתה רופאה, אביו היה סוחר בגדים, ודודו, שולם מנדלברוט, היה מתמטיקאי נודע, ממייסדיה של חבורת בורבאקי. כשהיה בן 12 היגרה משפחתו לפריז. בתקופת מלחמת העולם השנייה ברחה המשפחה מפריז לאחת מערי השדה, ובשנת 1944 חזר מנדלברוט לפריז, שבה למד ב"אקול פוליטקניק" ועם מוריו נמנו גסטון ז'וליה ופול לוי. הוא סיים את לימודיו אלה בשנת 1947, ועבר ללמוד הנדסה אווירונאוטית במכון הטכנולוגי של קליפורניה. הוא חזר לפריז, ובשנת 1952 קיבל תואר דוקטור במתמטיקה.
בשנים 1949–1957 עבד במרכז הלאומי למחקר מדעי בצרפת, ובמהלך תקופה זו שהה שנה במכון למחקר מתקדם בפרינסטון. בשנת 1955 נישא לאלייט כגן ועבר להתגורר בז'נבה. בשנת 1958 היגר לארצות הברית, שם הצטרף למרכז המחקר של חברת IBM, ביורקטאון הייטס שבמדינת ניו יורק. במשרה זו, שבמהלכה מונה לעמית יבמ, החזיק עד פרישתו לגמלאות.
עם פרישתו מחברת IBM בשנת 1987 מונה מנדלברוט לפרופסור למתמטיקה באוניברסיטת ייל. ב-1989 זכה בפרס הארווי וב-1993 בפרס וולף לפיזיקה.
ב-14 באוקטובר 2010 נפטר מנדלברוט מסרטן הלבלב, בגיל 85.
מחקריו

משנת 1955 ואילך חקר מנדלברוט נושאים מגוונים כתורת האינפורמציה, כלכלה ודינמיקת נוזלים. הוא השתכנע שהעיקרון של דמיון עצמי מופיע בכל התחומים הללו, ובשנת 1975 טבע את המונח פרקטל לתיאור תופעות כאלה. הוא פרסם רעיונות אלה בספר Les objets fractals, forme, hasard et dimension. בשנת 1979, בעת שהיה מרצה אורח באוניברסיטת הרווארד, החל לחקור פרקטלים הקרויים קבוצת ז'וליה, שהיו בלתי משתנים תחת טרנספורמציות מסוימות במישור המרוכב. בהמשך לעבודה קודמת של גסטון ז'וליה ופייר פאטו, השתמש מנדלברוט במחשב כדי לשרטט את קבוצת ז'וליה של המשוואה z2 - c. תוך חקירתה של קבוצה זו גילה את הפרקטל שנקרא על שמו - קבוצת מנדלברוט.
בשנת 1982 פרסם מנדלברוט גרסה מורחבת ומעודכנת של רעיונותיו בנושא הפרקטלים בספר The Fractal Geometry of Nature. לספר זה הייתה השפעה רבה על הפיכת הפרקטלים לנושא הנכלל בזרם המרכזי של המתמטיקה.
אף שמנדלברוט טבע את המושג "פרקטל", רבים מהעצמים המופיעים בספרו The Fractal Geometry of Nature נחקרו קודם לכן על ידי מתמטיקאים אחרים, אך נחשבו לעצמים חריגים ובלתי טבעיים. מנדלברוט קיבץ עצמים אלה יחדיו ועמד על תכונותיהם המשותפות, כגון דמיון עצמי וממד האוסדורף שאינו שלם. הוא הדגיש את השימוש בפרקטלים ככלי לתיאור תופעות טבע, כגון מבנהו של קו החוף (ראו פרדוקס קו החוף), מבנה של צמחים, מבנה של כלי דם, התקבצות גלקסיות, תנועה בראונית והמחירים בשוק ניירות הערך.
מנדלברוט הציג את הדעה שדווקא הפרקטלים מתאימים לתיאור עולם הטבע יותר מאשר הצורות הפשוטות של הגאומטריה האוקלידית. הוא מתאר זאת בהקדמה לספרו The Fractal Geometry of Nature: ”עננים אינם כדורים, הרים אינם בצורת חרוט, קו החוף אינו עשוי ממעגלים, קליפת העץ אינה חלקה והברק אינו מתקדם בקו ישר”.
לקריאה נוספת

ג'יימס גליק, כאוס, ספריית מעריב, 1991
Benoît Mandelbrot, The Fractalist: Memoir of a Scientific Maverick, Pantheon Books, 2012
Benoît Mandelbrot, interviewed by Anthony Barcellos, in Donald J. Albers and G. L. Alexanderson (eds.), Mathematical People, 1985.
ג'ק דז'ונט

| --- | --- |

ג'ק דז'ונט, 2006
 לידה:  9 באוגוסט 1942 (בן 82) שיקגו, אילינוי, ארצות הברית
 שם לידה:  ג'ק דז'ונט
 מוקד פעילות:  ארצות הברית 
 תקופת הפעילות:  מ-1961
 מקום לימודים:  American Conservatory of Music 
 סוגה:  ג'אז, ג'אז פיוז'ן, ניו-אייג'
 שפה מועדפת:  אנגלית 
 כלי נגינה:  תופים, פסנתר, כלי הקשה, מלודיקה
 חברת תקליטים:  בלו נוט, ECM, קולומביה רקורדס, פרסטיג' רקורדס, MCA, מיילסטון רקורדס
 שיתופי פעולה בולטים:  מיילס דייוויס, דייב הולנד, ג'ון אבקרומבי, קית' ג'ארט, גארי פיקוק, ג'ו הנדרסון, ביל אוונס, צ'ארלס לויד, הרבי הנקוק, רון קרטר, פרדי האברד, סאני רולינס, מק'קוי טיינר, פט מתיני, מייקל ברקר
 אתר רשמי
 פרופיל ב-IMDb
 
ג׳ק דז'ונט (באנגלית: Jack DeJohnette;‏ נולד ב-9 באוגוסט 1942) הוא מתופף, פסנתרן ומלחין ג'אז אמריקאי.
חייו ויצירתו

ג'ק דז'ונט נולד בשיקגו ולמד תיפוף ופסנתר. בתחילת דרכו ניגן עם הפסנתרן קית' ג'ארט בלהקתו של צ'ארלס לויד. ב-1968, בפסטיבל הג'אז במונטרה, ניגן עם ביל אוונס בקונצרט שהקלטתו זכתה בפרס גראמי לאותה שנה לאלבום ג'אז אינסטרומנטלי. משנת 1969 ועד 1972 ניגן עם הרבי הנקוק (פסנתר) ורון קרטר (קונטרבס) בלהקתו של מיילס דייוויס, בין היתר הקליט עם הרכב זה את התקליט Bitches Brew. בשנות ה-70 הקליט במספר חברות תקליטים שהבולטת בהן היא ECM, בה שימש גם כנגן אולפן. בנוסף הקליט בבלו נוט, פרסטיג' ו-MCA Records.
דז'ונט נודע בכושר האלתור שלו ובשילוב שהוא עושה בין מרכיבי ג'אז חופשי ומקצבי רית'ם אנד בלוז. לרוב הוא מתופף ולעיתים משלב קטעי נגינה בפסנתר.
מאז שנות השבעים הוביל דז'ונט מספר הרכבים. בהם: קומפוסט, הרכב ג'אז-רוק עם שני מתופפים, כיוונים (Directions) עם ג'ון אברקרומבי בגיטרה ואחרים, כיוונים חדשים (New Directions) עם אברקרומבי, לסטר בוי (חצוצרה) ואדי גומז (בס), Gateway עם אברקרומבי ודייב הולנד ועוד.
מאז 1980 הוא חבר בשלישיית הסטנדרטים של קית' ג'ארט עם ג'ארט בפסנתר וגרי פיקוק בבס והוציא עמם מספר תקליטים רבי-מכר.
מאז 2003 הוא חבר שלישיית "Trio Beyond" עם ג'ון סקופילד בגיטרה ולארי גולדינגס באורגן חשמלי ושלישיית ברוס הורנסבי, עמה זכה ב-2009 בפרס גראמי עבור האלבום "Peace Time".
ביקור האפיפיור פרנציסקוס בישראל

האפיפיור פרנציסקוס
בשנת 2014 ביקר האפיפיור פרנציסקוס בישראל, והיה בכך לאפיפיור הרביעי המבקר במדינה. מסעו של האפיפיור באזור כלל גם ביקור בירדן וברשות הפלסטינית. האפיפיור החל בביקור בירדן ב-24 במאי 2014, הגיע לישראל ב-25 במאי 2014, ועזב לרומא ב-26 במאי 2014.
האפיפיור עמד על כך שמפגשו עם הפטריארך ברתולומאיוס מקונסטנטינופול, יעמוד במרכזו של הביקור. לוגו הביקור המתאר שני גברים חבוקים בסירה אחת, והמוטו שנבחר לו - "למען יהיו אחד" (Ut unum sint) - מציינים את יובל החמישים למפגש ההיסטורי בין האפיפיור פאולוס השישי ופטריארך קונסטנטינופול אתינגורס, שנערך בכנסיית וירי-גלילאי בירושלים ב-1964, ואשר סיים 910 שנות חרם הדדי בין הנצרות המזרחית והמערבית, החל בסכיזמה הגדולה ב-1054. המוטו נבחר בהשראת דברי ישו על המאמינים בו בעת הסעודה האחרונה:
"וַאֲנִי נָתַתִּי לָהֶם אֶת־הַכָּבוֹד אֲשֶׁר נָתַתָּ לִּי, לְמַעַן יִהְיוּ אֶחָד, כַּאֲשֶׁר אֲנַחְנוּ אֶחָד".
המקור ביוונית קוינה
"Καὶ ἐγὼ τὴν δόξαν ἣν δέδωκάς μοι, δέδωκα αὐτοῖς, , καθὼς ἡμεῖς ἕν ἐσμεν".
ביקורו של האפיפיור בארץ הקודש היה מסעו הרשמי השני מאז נבחר לכהונתו, וקדם לו ביקורו בברזיל ביולי 2013. הביקור הוגדר רשמית כ"מסע צליינות לארץ הקודש" (Pilgrimage to the Holy Land), וזאת בשונה מביקוריו האחרים ברחבי העולם, המוגדרים כמסעות שליחות (Apostolic Voyages). בין היתר נפגש האפיפיור עם נשיא מדינת ישראל שמעון פרס וראש ממשלת ישראל בנימין נתניהו; הוא ביקר ביד ושם, בכותל המערבי ובכנסיית הקבר, וקיים מיסה בחדר הסעודה האחרונה בירושלים. האפיפיור נפגש עם בכירי הכנסיות הסרות למרות הוותיקן, עם בכירים מכנסיות אחרות ועם מנהיגים דתיים יהודים ומוסלמים. כראש מדינת הוותיקן הוא התקבל על פי כל כללי הטקס ונפגש עם ראשי המדינות שבהן ביקר.
שלושת האפיפיורים האחרים שביקרו עד כה בישראל הם פאולוס השישי בשנת 1964, יוחנן פאולוס השני בשנת 2000, ובנדיקטוס השישה עשר ב-2009.
לקראת הביקור

האפיפיור פרנציסקוס הודיע על ביקורו בישראל, ירדן והרשות הפלסטינית, ב-5 בינואר 2014, ומתווה הביקור הכללי פורסם באופן רשמי ב-22 בפברואר 2014. בד בבד החלו ההכנות לקראת הביקור בישראל, ובשל מספר פשעי שנאה נגד נוצרים ואתרים נוצריים שאירעו במחצית הראשונה של שנת 2014, שלושה מהם ב-27 באפריל 2014 לבדו, וכן בשל החשש מפני ביצוע "פשע שנאה ראוותני" בעת ביקור האפיפיור; הוחלט במשטרת ישראל ובשירות הביטחון הכללי לאבטח אתרים נוצרים, בייחוד בערים נצרת, לוד, רמלה, יפו וירושלים. הפטריארך הלטיני של ירושלים, פואד טוואל, מתח ב-11 במאי 2014 בקורת נוקבת על חוסר המעש של הרשויות בישראל לנוכח הפשעים, ודאגה דומה נשמעה גם בקריית הוותיקן:
"הוותיקן מקבל דיווח בפרטי-פרטים על המתרחש, ואין ספק שיש תחושה קשה של אכזבה או טעם מר מכל מה שקורה. אנחנו יכולים להעיד שמדינת ישראל פנתה לוותיקן, בדרגים הגבוהים ביותר שלה, וביקשה לקיים את הביקור בהקדם האפשרי. עכשיו, כשזה קורה, הקולות שעולים הם אלה של המסיתים והמאיימים. גם אם מדובר בקולות שאינם מייצגים, זו לא קבלת הפנים שציפינו לה".
ב-23 במאי 2014, יומיים לפני הביקור, רוססו כתובות נאצה על חומות כנסייה בעיר העתיקה בבאר שבע, ויומיים לפני כן הוציאה המשטרה צווים מנהליים לארבעה פעילי ימין, האוסרים עליהם לצאת מבתיהם עד תום ביקור האפיפיור.
חדר הסעודה האחרונה נסגר לכשבועיים לפני הביקור, לשם שיפוצו המקיף לקראת המיסה האפיפיורית, ובנוסף נסגרו לביקור מספר אתרים נוצריים נוספים בירושלים, דוגמת כנסיית כל העמים, בימים הסמוכים לפני הביקור. עוד נסגר היכל השמות ביד ושם בשבוע שלפני הביקור, ויד ושם כולו, הר הרצל ורחבת הכותל המערבי נסגרו לחלוטין ביום הביקור. בהתאם לכללי הטקס, לפיהם עוזב האפיפיור כל מדינה בה הוא מבקר במטוס חברת הדגל של אותה מדינה, הכשירה חברת אל על מטוס בואינג 777 אשר נשא את שלט האצולה האפיפיורי של פרנציסקוס, עבור מסעו בחזרה לרומא. על המטוס נקבע שלט האצולה האפיפיורי של פרנציסקוס, ולציון האירוע נערך ב-22 במאי 2014 טקס בנמל התעופה בן-גוריון, בנוכחות הנונציו בישראל, הארכיבישוף ג'וזפה לזרוטו ומנכ"ל אל על דוד מימון. ב-22 במאי 2014 השלימה משטרת ישראל את היערכותה לקראת הביקור, אשר כללה פריסת 8,500 שוטרים, לוחמי מג"ב וכוחות תגבור משטרתיים ברחבי העיר.
אל האפיפיור התלוו בביקורו בארץ הקודש הרב אברהם סקורקה, ידידו האישי ורקטור הסמינר הרבני של אמריקה הלטינית בבואנוס איירס, והשייח' עומאר עבוד, ששימש בעברו כמזכיר הכללי של המרכז האסלאמי של ארגנטינה.
מהלך הביקור > הביקור בירדן

קודם הגעתו לישראל, ביקר האפיפיור בירדן במשך יום בודד. הביקור נפתח ב-24 במאי 2014 בקבלת פנים בארמון המלכותי בעמאן, ובנאומו עמד מלך ירדן עבדאללה השני, על מפגשם של אביו, המלך חוסיין, והאפיפיור פאולוס השישי, שנערך באותו ארמון חמישים שנה קודם לכן, ואשר היה הביקור האפיפיורי הרשמי הראשון במדינה מוסלמית. לאחר מכן נועד האפיפיור בארמון עם אנשי דת וממשל ירדנים, והתייחס לצורך במציאת פתרון למלחמת האזרחים בסוריה ולסכסוך הישראלי-פלסטיני.
בהמשך קיים האפיפיור מיסה באצטדיון הבינלאומי בעמאן בפני כ-30,000 מאזינים, ונשא במהלכה דרשה אודות הפסוק ”וַאֲנִי אֶשְׁאֲלָה מֵאָבִי, וְהוּא יִתֵּן לָכֶם פְּרַקְלִיט אַחֵר, אֲשֶׁר־יִשְׁכֹּן אִתְּכֶם לָנֶצַח” (יוחנן, י"ד, ט"ז). בדרשה התייחס האפיפיור לבעיית הפליטים הנוצרים בסוריה, עיראק וברשות הפלסטינית, וקרא להפנות אליהם את תשומת הלב. בהמשכו של היום ביקר האפיפיור באתר הטבילה בבית עברה, השוכן על גדת הירדן, ואשר בו, לפי המסורת, הטביל יוחנן המטביל את ישו. באתר התקבל האפיפיור בידי פטריארך הלטיני של ירושלים, פואד טוואל, ופגש בילדי פליטים מסוריה ובילדים חולי סרטן מירדן.
מהלך הביקור > הביקור ברשות הפלסטינית

ב-25 במאי 2014 עזב האפיפיור את נמל התעופה הבינלאומי עמאן-המלכה עאליה, וטס במסוק ישירות למנחת המסוקים בבית לחם. הוא נפגש עם יושב ראש הרשות הפלסטינית מחמוד עבאס בארמון הנשיאותי בבית לחם, ונשא דברים בזכות המאמצים להשגת שלום באזור, ובזכותן של ”שתי מדינות להתקיים, ולחיות בשלום ובביטחון, במסגרת גבולות בינלאומיים מוכרים”. האפיפיור התייחס להמשך הבנייה בהתנחלויות ולמגבלות על כניסת מתפללים למסגד אל-אקצא ולכנסיית הקבר, ופנה באופן אישי לעבאס, ועמד על חשיבותו של חופש הפולחן של הנוצרים הקתולים ב"ארץ זו". האפיפיור עצר באופן סמלי ליד גדר ההפרדה ונשא תפילה במקום. לאחר מכן ערך האפיפיור מיסה בכיכר האבוס בעיר, ונשא דרשה אודות הפסוק ”וְזֶה לָכֶם הָאוֹת: אֲשֶׁר תִּמְצְאוּן יֶלֶד מָחְתָּל, וְשֹׁכֵב בָּאֵבוּס” (לוקאס, ב', י"ב). לאחר מכן הזמין האפיפיור את יושב ראש הרשות ואת נשיא ישראל שמעון פרס (אשר לא היה נוכח במקום), לבוא למעונו בקריית הוותיקן ולהצטרף אליו בתפילה לשלום. הן פרס והן עבאס נענו להזמנת האפיפיור, והודיעו כי יבקרו בוותיקן בחודש יוני 2014.